登石魚樓
作者：楊簡
朝代：宋

paragraphs: 樓欄倚碧空，綠樹正摇風。
我獨來從容，笑歌於其中。
微涼吹我衣，碧袂紗玲瓏。
詩成自長吟，宛轉音和融。
此意無人會，只許清風同。
亦許空間雲，悠然西又東。
亦許林間禽，幽囀聲無蹤。
亦許山間翁，笑語天機通。
前山對我吟，突兀青重重。
終日賡我歌，知音無瞽宗。
知音自古少，日月空臨照。
天地終不秘，造化今未了。